L-aġir tal-Kummissarju għall-Ambjent, David Pace, fl-aħħar snin imur għalkollox kontra parir li kien ta l-eks- Speaker tal-Parlament Michael Frendo. Parir ċar u bil-miktub mibgħut lill-eks-Ombudsman Joseph Said Pullicino li taħt it-tmexxija tiegħu Pace baqa' jaġixxi b'mod li qajjem kwistjonijiet etiċi kbar; xi ħaġa li wasslet biex għand l-ogħla awtoritajiet tal-pajjiż wasal 'file' anonimu bid-dettalji ta' kif Pace baqa' għaddej b'xogħol bi qligħ wara li nħatar fl-Uffiċċju tal-Ombudsman – kariga li suppost titlob imparzjalità kbira. Dokument li għandha f'idejha l-gazzetta KullĦadd jindika b'mod ċar li l-eks- Speaker Michael Frendo kien ta parir bil-miktub biex ma jsirx xogħol fil-privat li jista' jitfa' dell ikrah fuq in-nies maħtura fl-Uffiċċju tal-Ispeaker. "Jiena tal-fehma li fl-aħjar interess tal-Uffiċċju tal-Ombudsman u tal-fiduċja tal-pubbliku f'tali uffiċċju, biex ikun evitat kull ekwivoku jkun għaqli li l-ombudsman u l-kummissarji nominati taħt l-Att dwar l-Ombudsman m'għandhom jagħmlu l-ebda ħidma oħra għal qligħ jew rikompens ieħor, anke jekk din il-ħidma ssir b'mod okkażjonali," kien kiteb l-Ispeaker Frendo. Frendo kien iċċara wkoll li artikli dwar konflitt li jinsabu fil-liġi dwar l-ombudsman jgħoddu wkoll għall-kummissarji. Minkejja dan, Pace ġie jaqa' u jqum u baqa' għaddej jagħmel xogħol bi qligħ. Il-Kummissarju għall-Ambjent fi ħdan l-Uffiċċju tal-Ombudsman kien konxju bit-tagħrif li wasal dwaru, iżda rreaġixxa bil-miktub wara li l-każ ħareġ fil-midja. F'ittra mibgħuta lill-Ispeaker tal-Kamra Anġlu Farrugia, David Pace pprova jiġġustifika l-pożizzjoni tiegħu u saħansitra ammetta li, minbarra dak imsemmi fid-dokument anonimu, għamel xogħol ieħor. Qal li f'Lulju 2012, meta nħatar bħala kummissarju, beda jorganizza l-uffiċċju privat u l-Perit Katia Agius, li sab biex taħdem miegħu, riedet il-ħin biex issib polza tal-assigurazzjoni. Żied li, sakemm seħħ dan, il-MEPA talbet method statement b'rabta mal-permess li kien qed jintalab fuq proprjetà fil-Belt u, għalkemm kien inħatar kummissarju, aġixxa f'isem l-applikant. "Però, kien hemm objectors li fetħu appell kontra l-ħruġ tal-permess. Għalhekk, minħabba li kellha tiddaħħal risposta fi żmien qasir, lestejt tweġiba min-naħa tal-applikant," kiteb Pace lill-Ispeaker. Filwaqt li f'ebda ħin ma' indika li lest jerfa' xi tip ta' responsabbiltà, żied iktar minn hekk: "Jien kelli diversi kawżi tal-Qorti li fihom kont ġejt maħtur perit. Dawn il-perizji jien għalaqthom billi lestejt ir-rapport tiegħi, fejn l-aħħar waħda ppreżentajtha xi ġimgħat ilu," qal Pace biex ammetta li xogħol privat għamel iktar minn dak magħruf sa issa. Però, żied li meta ħa l-kariga qalulu li seta' jtemm ix-xogħol li kellu, anke jekk ma indikax min qallu dan. Ammetta wkoll li għad hemm kawżi fejn qed jassisti bħala perit legali. B'hekk dan kollu sar wara l-ittra ta' Frendo. Il-każ ta' Pace kien diġà qajjem mistoqsijiet kbar fl-2012 meta Flimkien għal Ambjent Aħjar kienet qajmet oġġezzjonijiet b'rabta mal-applikazzjoni fil-Belt.